text: Salg af økologi er steget markant i Sydjylland
  23 april 2017 kl. 05.50
  Sydjylland har fået smag for økologiske varer. I 2016 blev der brugt flest penge på økologi her i forhold til året før.
  Når danskerne tager på indkøb, så bliver der brugt flere penge på økologiske varer. I hvert fald når man ser på nye tal som Dansk Supermarked og Coop har oplyst til Økologisk Landsforening.
  Det er særligt i Jylland, at salget er steget - og på landsplan ligger Sydjylland helt i top. I 2016 brugte sydjyderne 350 millioner kroner mere på økologi, end de gjorde i 2015, viser opgørelsen. Det er en stigning på 53 %. Se tallene for hele landet nederst i artiklen.
  Hos Økologisk Landsforening er man sikker på, at de økologiske varers succes vil fortsætte.
  - Alle tegn i sol og måne tyder på, at økologien ikke bare er kommet for at blive, den er også kommet for at vokse yderligere, siger Per Kølster, der er formand for Økologisk Landsforening ifølge Ritzau.
  Søndag er årets økodag - det er dagen, hvor køerne kommer på græs. 250.000 danskere har tilmeldt sig det arrangement. TV SYD er også med.
  Grafen viser, hvor mange kroner blev der brugt på økologi i 2016 i forhold til 2015. I parantesen står stigningen i procent.
  Kilde: Opgørelse som Økologisk Landsforening har lavet på baggrund af tal fra analyseinstituttet GfK.
  